Solidariteit aanvaar aanbod in goudsektor-loononderhandelinge - Maroela Media
Die vakbond Solidariteit het Maandag gesê dat hy die Kamer van Mynwese se finale aanbod in vanjaar se loononderhandelinge aanvaar het.
Gideon du Plessis, hoofsekretaris van Solidariteit, het gesê hoewel die vakbond nie tevrede is met die finale aanbod wat op die tafel geplaas is nie, het Solidariteit se lede die mandaat gegee om die Kamer se finale aanbod te aanvaar gegewe die groot druk wat tans in die bedryf heers.
Du Plessis het gesê dit is van uiterste belang om die volhoubaarheid van die mynbedryf te verseker en die moontlikheid van afleggings tot 'n minimum te beperk. "Ons plaas groot klem daarop dat werksekerheid en stabiliteit in hierdie bedryf verseker moet word," het hy gesê.
Die Kamer van Mynwese se finale aanbod behels 'n verhoging van 6% vir Sibanye- en AngloGold Ashanti-werkers en 'n verhoging van 4,8% vir Harmony-werkers, met VPI vir jaar 2 en 3 van die ooreenkoms. Die werknemers se aftree-ouderdom is van 60 na 63 verhoog, terwyl 'n taakspan teen 31 Oktober 'n verslag oor die voorgestelde aftree-ouderdom vir ondergrondse werkers moet finaliseer.
Volgens Du Plessis kom ondergrondse werkers in aanmerking vir 'n ondergrondse toelaag indien hulle bogronds aan maatskappy-aktiwiteite deelneem. Eggenote wat vir dieselfde maatskappy werk, sal voortaan albei vir die behuisingsvoordeel in aanmerking kom en 'n R100-verhoging in behuisingstoelaag sal toegestaan word. Daarby sal maatskappyhuise voortaan teen laer as mark- en munisipale waardasie aan werknemers verkoop word.